**РЕПУБЛИКА СРБИЈА**

**Републичка агенција за мирно решавање радних спорова**

Македонска 4

11000 Београд

**ЗАПИСНИК О МИРЕЊУ** бр. 1

**ВРСТА СПОРА:** Колективни радни спор код послодавца – АД за управљање јавном железничком инфраструктуром „Инфраструктура железнице Србије“

**СТРАНЕ:** АД за управљање јавном железничком инфраструктуром „Инфраструктура железнице Србије“ (даље: Послодавац) и Савеза синдиката железничара Србије

**ПРЕДМЕТ СПОРА:** Мирно решавање спора поводом примене колективног уговора (отказивање чланова)

**ДАТУМ ПОКРЕТАЊА СПОРА:** 11. 6. 2020.

**БРОЈ РЕШЕЊА О ПОКРЕТАЊУ ПОСТУПКА И ИМЕНОВАЊУ МИРИТЕЉА:** поступакпокренут Предлогом за покретање поступка мирног решавања колективног радног спора бр. 116-02-00432/2020-02 од 11. 6. 2020; решење о именовању миритеља од 17. 6. 2020 (датум достављања Решења миритељу 24. 6. 2020).

**ВРЕМЕ ОДРЖАВАЊА РОЧИШТА:** 21. 7. 2020. у 12 сати.

**МЕСТО:** online Web – конференција, вођена из просторија Послодавца, Немањина 8, Београд (где су били присутни остали чланови већа за мирење), амиритељ је учесуствовао од куће

**ПРИСУТНИ:**

 *ПРЕДСТАВНИЦИ СТРАНА У ОДБОРУ ЗА МИРЕЊЕ:*

* Представник Послодавца: Зоран Масaл,
* Савеза синдиката железничара Србије: Жарко Димић (председник Синдиката),
* Представник Оснивача (Влада Републике Србије): Мишела Николић

*МИРИТЕЉ:* проф. др Сенад Јашаревић

**ТОК ПОСТУПКА:**

 Миритељ је отворио рочиште за мирење, констатовао присуство представника страна у спору, упознао их са покренутим спором и поступком мирења. Констатовано је да су за представнике страна у спору у одбору за мирење именовани: Жарко Димић (за Синдикат), Зоран Масал (за Послодавца), Мишела Николић (у име Оснивача – Влада Србије/Министарство грађевинарства, саобраћаја и инфраструктуре).

 Након што је формиран Одбор за мирење, представници страна у спору позвани су да укратко образложе предмет спора и ставове о проблематичним питањима, што су и учинили (прво се присутнима обратио представник Синдиката, затим Послодавца, те Оснивача).

Спор је покренут поводом примене, односно измена Колективног уговора код Послодавца, а у суштини води се око начина утврђивања зарада код Послодавца. Конкретан повод је отказивање чланова 61. у 147. Колективног уговора за акционарско друштво за управљање јавном железничком инфраструктуром „Инфраструктура Железнице Србије“, а. д. Београд, од стране Синдиката (дана 14. 1. 2020. године), те су у међувремену спорне одредбе Колективног уговора престале да важе. Према образложењу Синдиката уређење исплата зарада у складу са отказаним члановима Колективног уговора није било у потпуности у складу са законом, те је Оснивач био принуђен да многим категоријама запослених дотира средства за зараде како би биле на нивоу минималне зараде у Републици. Осим тога, поменуто је да су запослени протеклих година покренули многе судске спорове поводом законитости исплате зараде, на основу чега је Послодавац био принуђен да исплати у том периоду велике суме новца због изгубљених спорова. Како би се у будућности избегли ови проблеми, представници Синдиката изјавили су да инсистирају да се систем зарада усклади са законом, са чиме се у основи слажу и представници Послодавца и Оснивача.

У међувремену су вођени преговори о изменама система зарада код Послодавца. У складу са инструкцијама Оснивача приступило се изради нове методологије за утврђивање зарада код Послодавца. Представници Синдиката и Послодавца у међувремену су сачинили Методологију за вредновање послова (нацрт од 14. 1. 2020), којом би се на нови начин уредило питање зарада у Предузећу. Методологију је дана 23. 1. 2020. усвојио Одбор директора „Инфраструктура железнице Србије“. Међутим, Методологија није до сада званично прихваћена од стране Оснивача, а према речима представника Оснивача, у основи спорна је вредност основне (полазне) цене рада, на којој ће се заснивати исплата зарада, односно укупан износ средстава за зараде. Наиме, према речима представника Оснивача, Министарство финансија РС у више наврата изложило је став да се исплата зарада код Послодавца мора вршити у оквиру укупних средстава планираних Буџетом РС и износа средстава којима је Послодавац до сада располагао на име зарада. Такође, поводом актуелног стања (истек Колективног уговора и спор пред Агенцијом), Министарство финансија је ових дана поново изразило став да се од укупног износа зарада код Послодавца не може одступати до формирања нове Владе, односно утврђивања новог Буџета РС (овај допис Министарства финансија је презентован на Расправи за мирење од стране представника Оснивача, али миритељу до сада није достављен).

 Након тога дискутовало се о могућностима за решавање спора. Синдикат сматра да даљи напредак у преговорима и решавању спора није могућ без директног контакта Синдиката са представницима Оснивача, како би се дефинитивно разјаснили ставови страна поводом методологије исплате зарада, односно цене рада. На основу тога представник Синдиката се изјаснио да ће послати писмени предлог за састанак надлежном Министарству грађевинарства, саобраћаја и инфраструктуре. У складу са исходом разговора Синдикат ће предузети одговарајуће мере како би заштитио интересе запослених или ће до договора страна. До тада се одлаже и сам поступак мирења (са реалном могућношћу истека законског рока за мирење), са чиме су стране у спору и упознате и сагасне.

 Договорено је да стране о исходу евентуалних разговора информишу миритеља, како би се поступак евентуално наставио или окончао у складу са законом

 Записник потврђују:

 \_\_\_\_\_\_\_\_\_\_\_\_\_\_\_\_\_\_

Жарко Димић

 \_\_\_\_\_\_\_\_\_\_\_\_\_\_\_\_\_\_

 Мишела Николић

 \_\_\_\_\_\_\_\_\_\_\_\_\_\_\_\_\_\_

 Зоран Масaл

 \_\_\_\_\_\_\_\_\_\_\_\_\_\_\_\_\_\_

 Сенад Јашаревић